Ehdotus: Euroopan parlamentin ja neuvoston päätökseksi Euroopan yhteisön radiotaajuuspolitiikan sääntelyjärjestelmästä /* KOM/2000/0407 lopull. - COD 2000/0187 */



Virallinen lehti nro C 365 E , 19/12/2000 s. 0256 - 0261



Ehdotus EUROOPAN PARLAMENTIN JA NEUVOSTON PÄÄTÖKSEKSI Euroopan yhteisön radiotaajuuspolitiikan sääntelyjärjestelmästä (komission esittämä) PERUSTELUT 1. Johdanto Tavoitteet Päätösehdotuksella pyritään varmistamaan radiotaajuuksien yhdenmukainen saatavuus ja tehokas käyttö siltä osin kuin tämä on tarpeen yhteisön televiestintä-, liikenne-, yleisradiotoiminta- sekä tutkimus- ja kehityspolitiikan (t&k) toteuttamiseksi. Radiotaajuuksien hallinnollisissa järjestelyissä on syytä ottaa nykyistä paremmin huomioon yhteisön edut sekä EU:n yritysten ja käyttäjien tarpeet. Tämä on tarpeen, koska radiotaajuuksien saatavuudella, toimiluvilla ja käytöllä on politiikan kannalta merkittäviä vaikutuksia yleiseurooppalaisten viestintäpalvelujen käyttöönottoon ja tarjoamiseen yhteisössä. Näitä palveluja ovat mm. Galileo (satelliittivälitteinen radionavigointi), ilmaliikenteen hallinta, digitaalitelevisio ja -radio ja kaukokartoituspalvelut. Lähtökohdat Ehdotuksessa hyödynnetään kokemuksia, joita on saatu satelliittivälitteisten henkilöviestintäpalvelujen (S-PCS) ja yleismaailmallisen matkaviestintäjärjestelmän (UMTS) aloilla tehdyistä yhteisön päätöksistä. Näiden päätösten myötä päästiin poliittiseen yksimielisyyteen S-PCS- ja UMTS-politiikan tavoitteista, ja niihin sisältyvillä oikeudellisilla säännöksillä Euroopan radio-, tele- ja postihallintojen yhteistyökonferenssi CEPT valtuutettiin yhdenmukaistamaan radiotaajuudet näiden viestintäjärjestelmien osalta. Lisäksi päätösten säännöksillä varmistettiin, että jäsenvaltiot toteuttavat vahvistetut yhdenmukaistamistoimenpiteet. Yhteisön radiotaajuuspolitiikkaa koskevasta vihreästä kirjasta järjestetty julkinen kuuleminen osoitti löytyvän tukea sille, että tiettyihin radiotaajuuspolitiikan kysymyksiin puututaan yhteisön tasolla. Tätä kautta voitaisiin luoda puitteet sille, että radiotaajuuksien yhdenmukainen käyttö varmistetaan yhteisön politiikan toteuttamista varten - edellyttäen, että radiotaajuuksien tämänhetkiset hallinnointijärjestelyt otetaan asianmukaisesti huomioon - ja yhteisön edut turvataan kansainvälisesti. Tällä hetkellä radiotaajuuksien käytön yhdenmukaistamisesta vastaavat maailmanlaajuisesti Kansainvälinen teleliitto ITU (189 jäsenmaata) ja sen maailman radioviestintäkonferenssit (WRC) ja Euroopan tasolla CEPT (43 jäsenmaata). Kun otetaan huomioon radiomarkkinoiden globaalistuminen, maantieteellisesti mahdollisimman laajan yhdenmukaistamisen pitäisi tarjota mittakaavaetuja (alhaisemmat laitekustannukset) ja tuoda palvelut saataville Euroopassa ja koko maailmassa (kansainväliset verkkovierailut), koska yhdenmukaistamistoimet ulottuvat yhteisön rajojen ulkopuolelle. Ehdotuksen tavoitteena ei ole korvata ITU/WRC:n ja CEPT:in ja jäsenvaltioiden toimia radiotaajuuksien hallinnoinnissa vaan täydentää niitä. Radiotaajuuksien hallinnointi on luonteeltaan varsin teknistä, ja se on tarkoituksenmukaisinta toteuttaa mahdollisimman lähellä markkinoita (toissijaisuus- ja suhteellisuusperiaatteiden mukaisesti). Taajuuksien hallinnointitoimia on kuitenkin tarpeen täydentää periaatteellisilla keskusteluilla siitä, miten välttämättömiä radiotaajuuksien käyttöön liittyvät yhteiset tavoitteet ovat kyseeseen tulevilla aloilla. Jos yhdenmukaistamista edellytetään, edellytetään myös oikeusvarmuutta ja soveltuvia menettelyjä, joiden kautta CEPT:ille myönnetään valtuutukset kehittää taajuuksien yhdenmukaistamis toimenpiteitä Eurooppaa varten ja laatia vastaavat ehdotukset ITU/WRC:lle. Oikeusvarmuutta edellyttää myös sen varmistaminen, että jäsenvaltiot toteuttavat sovitut yhdenmukaistamistoimenpiteet. Kattavuus Radioviestinnän alalla tapahtunut taloudellinen, tekninen ja lainsäädännöllinen kehitys on johtanut taajuuksien kysynnän jyrkkään kasvuun erityisesti viestintäsektorilla, jolla taajuuksia edellyttää tietoyhteiskuntakehitys. Yhteisön tasolla on jo vahvistettu useita toimenpiteitä taajuuksien saatavuuden varmistamiseksi viestintäsektorilla. Muiden yhteisöpolitiikan alojen (esim. maanpäällinen ja satelliittivälitteinen yleisradiotoiminta; tie-, rautatie-, ilma- ja meriliikenne; paikantaminen, navigointi ja ajanmääritys; kaukokartoitus; ja radioastronomia) radiotaajuustarpeisiin ei ole toistaiseksi puututtu yhteisön lainsäädännöllä. Tämän ehdotuksen tavoitteena onkin luoda tarvittavat poliittiset ja oikeudelliset puitteet radiotaajuuksien saatavuuden turvaamiseksi nyt ja jatkossa, jotta yhteisön politiikkaa voitaisiin toteuttaa kaikilla näillä aloilla. 2. Päämäärät Ehdotuksella pyritään luomaan yhteisön tason poliittinen ja oikeudellinen toiminta kehys, jonka avulla radiotaajuuksien käyttö voidaan yhdenmukaistaa yhteisö politiikan tavoitteiden kannalta relevanteilla viestintä-, yleisradiotoiminta-, liikenne- ja t&k-politiikan aloilla. Ehdotuksessa hyödynnetään mahdollisimman laajasti CEPT:in ja ITU/WRC:n kokemuksia ja asiantuntemusta. Ehdotuksen päätavoitteet ovat seuraavat. -Luoda foorumi, joka reagoi tekniikan, markkinoiden ja sääntelyn kehitykseen radioviestinnän alalla ja jolla kaikki kyseeseen tulevat radiotaajuuksien käyttäjäyhteisöt voivat tulla asianmukaisesti kuulluiksi. Tämän foorumin, jota kutsutaan taajuuspolitiikkaa käsitteleväksi korkean tason virkamiesryhmäksi ja joka koostuu jäsenvaltioiden edustajista, tehtävänä on neuvoa komissiota siitä, miten tarpeellista on yhdenmukaistaa radiotaajuuksien käyttö relevanteilla yhteisöpolitiikan aloilla. Taajuuksien varaamiseen liittyvien näkökohtien tarkastelun lisäksi foorumia pyydetään esittämään mielipiteitä taajuuksien osoittamiseen liittyvistä kysymyksistä eli siitä, miten taajuudet parhaiten jaetaan eri käyttäjäyhteisöjen ja maiden kesken ja sisällä. -Vahvistaa sääntelykehys, jotta radiotaajuuksien käyttö voidaan yhdenmukaistaa tarvittavilta osin. Sääntelykehyksen turvin komissio voi radiotaajuuskomitean avustamana myöntää valtuutukset CEPT:ille virkamiesryhmän neuvojen pohjalta ja tarvittaessa varmistaa oikeudellisesti, että komission valtuutuksesta CEPT:issä kehitetyt ratkaisut toteutetaan. -Varmistaa, että radiotaajuuksien käytöstä ja saatavuudesta EY:ssä on saatavilla koordinoitua ja oikea-aikaista tietoa. -Varmistaa, että taajuuksista käytäviä kansainvälisiä neuvotteluja (esim. ITU/WRC) varten vahvistetaan tarvittavat yhteisön ja eurooppalaiset kannat siltä osin kun neuvoteltavilla kysymyksillä on merkitystä yhteisön politiikalle. 3. Ehdotetut korjauskeinot Poliittisten kysymysten käsittely yhteisön tasolla ulkopuolisten elinten sijasta Radiotaajuuksia edellyttävän yhteisöpolitiikan toteuttaminen voi vaarantua, jos taajuuksien saatavuudesta ei ole perusteellisesti huolehdittu. Tätä koskevia päätöksiä ei voida tehdä teknisellä tasolla tai yhteisön ulkopuolisissa elimissä, kuten CEPT:issä tai ITU/WRC:ssä. Taajuuksien tarpeeseen ja saatavuuteen liittyvistä seikoista tulisi huolehtia siltä osin kuin yhteisöpolitiikan tavoitteista on sovittu, jotta yhdenmukaistetut taajuudet olisivat saatavana yhteisön politiikkaa varten. * Tämän ehdotuksen tavoitteena on varmistaa, että yhteisöpolitiikan edellyttämä radiotaajuuksien tarve otetaan asianmukaisesti huomioon. Eri alojen radiotaajuustarpeiden tasapuolinen huomioonotto perusteellisen tiedon pohjalta Koska radiotaajuuksien käyttövaatimusten määrä kasvaa, voi syntyä kiistoja, jos taajuuksia on tarjolla niukasti. Toistaiseksi ei ole käytettävissä foorumia, jolla politiikan eri alojen tarpeista voitaisiin keskustella ja jolla ne voitaisiin ottaa tasapuolisesti huomioon perusteellisen taloudellisen, teknisen ja sosiaalisen tiedon valossa. Tietyt kaupallisella sektorilla toimivat taajuuksien käyttäjäyhteisöt pyrkivät varmistamaan taajuuksien saatavuuden CEPT:issä ja ITU/WRC:ssä, jotka ovat ensisijaisesti teknisiä elimiä. Joskus tämä tapahtuu ei-kaupallisten käyttäjäyhteisöjen kustannuksella, koska ne ovat huonommin edustettuina näissä elimissä. Tilanne edellyttää julkisia poliittisia päätöksiä, jotta vaatimukset voitaisiin ottaa tasapuolisesti huomioon tilanteissa, joissa kaupalliset ja ei-kaupalliset eturyhmät kilpailevat samojen taajuuksien saatavuudesta ja käytöstä. * Ehdotuksen tavoitteena on varmistaa, että yhteisön politiikan eri alojen taajuusvaatimukset otetaan tasapuolisesti huomioon, mikä mahdollistaa perustellut päätökset niukan resurssin jakamisesta. Useita aloja koskeva päätös alakohtaisten toimenpiteiden sijasta Tarvittaessa taajuuksien käyttö voidaan yhdenmukaistaa ja sitä onkin yhdenmukaistettu yhteisön politiikan tarpeita varten. Tämä on toteutettu kutakin alaa erikseen koskevin päätöksin. Tällä on kuitenkin haittansa, joista merkittävin on päätöksiin liittyvä raskas ja pitkä institutionaalinen menettely, joka uhkaa viivästyttää uusien tekniikoiden ja palvelujen käyttöönottoa. Päätösehdotuksen tavoitteena on päästä yksimielisyyteen yleisistä tavoitteista - eli radiotaajuuksien käytön yhdenmukaistamisesta - sekä sovellettavista menettelyistä, joita sovellettaisiin kaikilla kyseeseen tulevilla yhteisön politiikan aloilla. * Ehdotuksella varmistettaisiin, että radiotaajuuksien käyttö yhdenmukaistetaan sovittujen menettelyjen mukaisesti. Sen varmistaminen, että taajuuksien käytöstä on saatavilla tietoa Taajuuksien käyttöä koskevan tiedon saatavuus on ratkaisevan tärkeää taajuuspolitiikkaa käsittelevän korkean tason virkamiesryhmän työlle, sillä tämän tiedon perusteella voidaan määritellä, miltä osin radiotaajuuksien käyttö on yhdenmukaistettava. * Jäsenvaltioiden tulisi tämän vuoksi antaa saataville keskeiset tiedot radiotaajuuksien käytöstä yhteistä yhteisön esitystapaa noudattaen. Pakollinen täytäntöönpano vapaaehtoisten sitoumusten sijasta Radiotaajuuksien yhdenmukaistettuun käyttöön tähtäävät toimenpiteet tulisi toteuttaa asianmukaisesti, jotta niillä olisi suunniteltu vaikutus. Tämä on tarpeen myös Euroopan unionin ja sen jäsenvaltioiden kansainvälisten kauppavelvoitteiden vuoksi. Tavoite toteutuu tällä hetkellä vain osittain CEPT:in toimenpitein, joita sen 43 jäsenmaata, mukana EU:n jäsenvaltiot, toteuttavat vapaaehtoiselta pohjalta. Tämä tilanne ei tarjoa riittävää varmuutta potentiaalisille investoijille. Jos jäsenvaltiot pääsevät yksimielisyyteen tarpeesta yhdenmukaistaa radiotaajuuksien käyttö tiettyä tarkoitusta varten, niiden pitäisi myös toteuttaa sovitut toimenpiteet päätöksen säännöksiä noudattaen. * Jos on päästy poliittiseen yhteisymmärrykseen siitä, että yhteisöpolitiikan alojen edellyttämien radiotaajuuksien käyttö on yhdenmukaistettava, oikeudellisilla säännöksillä olisi varmistettava, että jäsenvaltiot toteuttavat sovitut toimenpiteet. Yhteisön kannat kansainvälisiä neuvotteluja varten yksittäisten kansallisten kantojen sijasta Radiotaajuuksien saatavuudesta tehtävillä päätöksillä on vaikutusta kauppaan, ja Euroopan unioni ja sen jäsenvaltiot ovatkin antaneet WTO:ssa useita taajuus politiikkaan liittyviä sitoumuksia. Yksinomaan yhteisön toimivaltaan kuuluvissa taajuushallintoon liittyvissä asioissa vain yhteisö voi antaa ulkopuolisia sitoumuksia taajuuksien hallinnosta vastaavilla kansainvälisillä foorumeilla, kuten kansainvälisessä teleliitossa, missä komissiolla on neuvotteluvaltuudet. Huolimatta yhteisön roolista kaupan alalla se ei ole välittömästi mukana taajuuksien hallinnoinnista käytävissä kansainvälisissä neuvotteluissa. Niinpä jäsenvaltioiden kantoja taajuuksien saatavuuteen ei tällä hetkellä järjestelmällisesti koordinoida kansainvälisiä neuvotteluja silmällä pitäen. Yhteisön olisi huolehdittava siitä, että neuvottelutavoitteisiin vahvistetaan yhteiset kannat ennen neuvotteluja. Jos yhteisö ei tällaisten kansainvälisten foorumien sääntöjen mukaan voi esittää yhteisön kantaa, neuvoston puheenjohtajamaan tulisi esittää se. * Ehdotuksen tavoitteena on varmistaa, että radiotaajuuksia käsitteleviä kansainvälisiä neuvotteluja varten vahvistetaan tarvittaessa yhteiset yhteisön kannat, jotta turvattaisiin yhteisön edut kansainvälisellä areenalla. 4. Ehdotettujen artiklojen kuvaus 1 artikla - Tavoitteet 1 artiklassa kuvataan päätöksen tavoitteet. Päätöstä sovelletaan taajuuksien kaikkiin käyttäjiin - eikä pelkästään viestintäsektoriin - ja sen tavoitteena on luoda poliittinen ja sääntelykehys, jotta varmistettaisiin radiotaajuuksien yhdenmukainen saatavuus ja tehokas käyttö sikäli kuin tämä on tarpeen yhteisön politiikan toteuttamiseksi. Lisäksi tavoitteena on ottaa tasapuolisesti huomioon erityyppiset taajuuksien käyttötavat, joilla on vaikutusta yhteisön politiikkaan. Samalla pyritään varmistamaan, että radiotaajuuksien käytöstä ja saatavuudesta yhteisössä annetaan koordinoitua ja oikea-aikaista tietoa sekä turvaamaan yhteisön edut kansainvälisesti siltä osin kuin radiotaajuuksien käyttö vaikuttaa yhteisön politiikkaan. 2 artikla - Määritelmät 2 artiklassa määritellään radiotaajuudet sekä niiden varaaminen ja osoittaminen. 3 artikla - Radiotaajuuspolitiikan toimintakehys 3 artiklalla perustetaan taajuuspolitiikkaa käsittelevä korkean tason virkamiesryhmä, joka koostuu jäsenvaltioiden edustajista ja joka voi kuulla taajuuksien käyttäjäyhteisöjä. 4 artikla - Ryhmän tehtävä 4 artiklassa määritellään ryhmän tehtävät. Tehtäväkentän muodostaa osallistuminen yleisen monialaisen taajuuspolitiikan kehittämiseen yhteisöpolitiikan tavoitteiden toteuttamista silmällä pitäen. 5 artikla - Komitea 5 artiklalla perustetaan radiotaajuuksien yhdenmukaistamiseen tähtäävän sääntelykehyksen osana radiotaajuuskomitea, joka avustaa komissiota. 6 artikla - Yhdenmukaistamistoimenpiteet 6 artiklassa määritellään sääntelykehys, jolla varmistetaan yhdenmukaistamis toimenpiteiden tehokas täytäntöönpano yhteisössä ja jossa otetaan huomioon ryhmän esittämät yleiset toimintaperiaatteet. Sääntelykehyksen turvin komissio voi myöntää yhdenmukaistamisvaltuutukset CEPT:ille ja tehdä näiden valtuutusten tulokset pakollisiksi jäsenvaltioille tai vaihtoehtoisesti ryhtyä muihin toimiin, jos CEPT:ille myönnettyt valtuutukset eivät johda tuloksiin. 7 artikla - Taajuuksien varaamista ja osoittamista koskevan tiedon saatavuus 7 artiklassa jäsenvaltioita vaaditaan julkaisemaan tiedot taajuuksien saatavuudesta ja käytöstä alueellaan. Nämä tiedot määritellään tarkemmin päätöksen liitteessä. Lisäksi artiklassa edellytetään tietojen esitystavan yhdenmukaisuutta. 8 artikla - Yhteydet yhteisön ulkopuolisiin maihin ja kansainvälisiin organisaatioihin 8 artiklassa selvitetään komission ja jäsenvaltioiden velvoitteet mitä tulee yhteyksiin yhteisön ulkopuolisiin maihin ja kansainvälisiin organisaatioihin, joissa taajuuspolitiikasta ja -asioista neuvotellaan ensisijaisesti tai osana laajempia neuvotteluja. Artikla velvoittaa jäsenvaltiot tarvittaessa koordinoimaan kantansa kansainvälisissä neuvotteluissa päätöksen tavoitteiden saavuttamiseksi. 9 artikla - Ilmoittaminen 9 artiklassa jäsenvaltioita vaaditaan antamaan komissiolle tiedot, joita se saattaa tarvita tarkistaakseen, miten jäsenvaltiot ovat täyttäneet päätöksen mukaiset velvoitteensa. 10 artikla - Luottamuksellisuus 10 artiklassa asetetaan tietyin ehdoin luottamuksellisuusvelvoitteita. 11 artikla - Kertomuksen antaminen 11 artiklan mukaan komissio raportoi päätöksen täytäntöönpanosta vuosittain neuvostolle ja Euroopan parlamentille. 12 artikla - Täytäntöönpano 12 artiklan mukaan jäsenvaltioiden on toteutettava kaikki tarvittavat toimenpiteet täyttääkseen päätöksen mukaiset velvoitteensa. 13 artikla - Voimaantulo 13 artiklassa säädetään päätöksen voimaantulosta. 14 artikla - Osoitus 14 artiklalla päätös osoitetaan kaikille jäsenvaltioille. 2000/0187 (COD) Ehdotus EUROOPAN PARLAMENTIN JA NEUVOSTON PÄÄTÖKSEKSI Euroopan yhteisön radiotaajuuspolitiikan sääntelyjärjestelmästä EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 95 artiklan, ottavat huomioon komission ehdotuksen [1], [1] EYVL C ottavat huomioon talous- ja sosiaalikomitean lausunnon [2], [2] EYVL C ottavat huomioon alueiden komitean lausunnon [3], [3] EYVL C noudattavat perustamissopimuksen 251 artiklassa määrättyä menettelyä [4], [4] EYVL C sekä katsovat seuraavaa: (1) Radiotaajuuspolitiikan tulevista toimista - vihreään kirjaan liittyneen julkisen kuulemisen tulokset - 10 päivänä marraskuuta 1999 annetussa komission tiedonannossa [5] Euroopan parlamentille, neuvostolle, talous- ja sosiaalikomitealle ja alueiden komitealle komissio esitti ehdotuksen radiotaajuuksia Euroopan yhteisön televiestintä-, yleisradiotoiminta-, liikenne- ja t&k-politiikassa koskevasta vihreästä kirjasta [6] järjestetyn julkisen kuulemisen tulosten perusteella. Euroopan parlamentti antoi tiedonannolle tukensa 18 päivänä toukokuuta 2000 annetussa päätöslauselmassa [7]. Tiedonannossa korostettiin tarvetta ryhtyä yhteisön tason toimiin, jotta voitaisiin omaksua yhdenmukainen ja tasapainoinen lähestymistapa radiotaajuuksien käyttöön yhteisössä sisämarkkinoihin liittyvien periaatteiden toteuttamiseksi ja yhteisön etujen suojelemiseksi kansainvälisesti. [5] KOM(1999) 538. [6] KOM(1999) 596. [7] A5-0122/2000. (2) Radiotaajuuksien käyttöön liittyvät toimintaperiaatteet on tarvittaessa syytä määritellä yhteisön tasolla, jotta yhteisön tavoitteet saavutettaisiin erityisesti viestinnän, yleisradiotoiminnan, liikenteen ja tutkimuksen aloilla, jotka kaikki edellyttävät vaihtelevassa määrin radiotaajuuksien käyttöä, samalla kun huolehditaan kansalaisten terveyden korkeasta tasosta. Radiotaajuuksien käyttöä on näiden periaatteiden pohjalta tarvittaessa yhteensovittava ja yhdenmukaistettava yhteisön tasolla, jotta näihin yhteisön tavoitteisiin päästäisiin. Yhteisön tason yhteensovittaminen ja yhdenmukaistaminen voi tietyissä tapauksissa edesauttaa taajuuksien käytön yhdenmukaistamista ja yhteensovittamista myös maailmanlaajuisesti. Samaan aikaan voidaan antaa tarvittavaa teknistä tukea kansallisella tasolla. (3) Taajuuspolitiikkaa ei voida toteuttaa pelkästään teknisin ehdoin, vaan siinä on otettava huomioon myös taloudelliset, poliittiset, kulttuuriset, terveyteen liittyvät ja sosiaaliset tekijät. Saatavana olevien taajuuksien jatkuva niukentuminen voi lisäksi lisätä kiistan aiheita radiotaajuuksien eri käyttäjäryhmien välillä sellaisilla aloilla kuin viestintä, yleisradiotoiminta, liikenne, lainsäädännön täytäntöönpano, sotilaallinen käyttö ja tieteellinen käyttö. Tämän vuoksi taajuuspolitiikassa olisi otettava huomioon kaikki alat ja tasapainotettava niiden eri taajuustarpeet. Tämä päätös ei saisi vaikuttaa jäsenvaltioiden oikeuteen asettaa tarvittavia rajoituksia yleiseen järjestykseen ja turvallisuuteen liittyviä tarkoituksia varten. (4) Jotta taajuuksien käyttöön liittyvät yleiset poliittiset tavoitteet voitaisiin määritellä, olisi perustettava tarkoituksenmukainen neuvoa-antava elin, jossa kokoontuisivat puheenjohtajamaan johdolla jäsenvaltioiden viranomaisten edustajat, jotka vastaavat radiotaajuuksia käyttävistä tai radiotaajuuksien käytön vaikutuspiirissä olevista aloista, kuten viestinnästä, yleisradiotoiminnasta, audiovisuaalialasta, liikenteestä, t&k:sta sekä turvallisuuspolitiikasta, puolustuksesta ja poliisitoimesta, joihin vaikutus voi olla välillinen. Tämä ryhmä antaisi komissiolle sekä omasta aloitteestaan että komission pyynnöstä neuvoja tarpeesta yhdenmukaistaa radiotaajuuksien käyttö yhteisön politiikan yleisissä puitteissa sekä muista radiotaajuuksien käyttöön liittyvistä, yhteisön politiikkaan vaikuttavista kysymyksistä, kuten taajuuksien käyttöoikeuksien myöntämistavoista, tiedon saatavuudesta, taajuuksien saatavuudesta, radiotaajuuksien uudelleenjärjestelystä, uudelleensijoittamisesta, arvottamisesta ja tehokkaasta käytöstä sekä ihmisten terveyden suojelusta. Tätä varten kullakin kansallisella valtuuskunnalla olisi oltava yhteensovitettu näkemys kaikista poliittisista näkökohdista, joilla on vaikutusta taajuuksien käyttöön sen jäsenvaltiossa ja jotka liittyvät ryhmässä käsiteltäviin kysymyksiin. (5) Ryhmä ottaa huomioon yritysten ja kaikkien kyseeseen tulevien sekä kaupallisten että muiden kuin kaupallisten käyttäjien sekä muiden sidosryhmien näkemykset tekniikan, markkinoiden ja sääntelyn kehityksestä, jolla saattaa olla vaikutusta radiotaajuuksien käyttöön. Taajuuksien käyttäjien tulisi voida osallistua keskusteluun tarpeelliseksi katsomallaan tavalla. Ryhmä voi päättää kuulla taajuuksien käyttäjäryhmien edustajia ryhmän kokouksissa, jos tämä on tarpeen tilanteen valaisemiseksi jollakin alalla. (6) Komission olisi annettava kertomus säännöllisesti Euroopan parlamentille ja neuvostolle tämän päätöksen tuloksista, radiotaajuuspolitiikan tavoitteista yhteisössä sekä suunnitelluista tulevista toimista. Tämä mahdollistaa asianmukaisen poliittisen tuen politiikan tavoitteille. (7) Radiotaajuuksien tekninen hallinnointi käsittää radiotaajuuksien yhdenmukaistamisen ja varaamisen. Tässä yhdenmukaistamisessa olisi noudatettava yhteisön tasolla määriteltyjä yleisiä toimintaperiaatteita. Radiotaajuuksia käyttävien järjestelmien yhteensovitettu käyttöönotto yhteisössä riippuu eri kansallisista lähestymistavoista taajuuksien osoittamiseen ja toimilupien myöntämiseen, mukaan lukien taajuuksien hinnoittelu ja lupamaksut. Tämän vuoksi näistä seikoista olisi neuvoteltava ja ne olisi tarvittaessa yhdenmukaistettava yhteisön tasolla. (8) Yhteisön lähestymistavalle pitäisi olla hyötyä myös radiotaajuuksien hallinnoinnista vastaavien kansallisten viranomaisten radiotaajuusasiantuntijoiden kanssa tehtävästä yhteistyöstä. Valtuutusmenettelyistä erityisillä aloilla, esimerkiksi yhteensovitetusta valtuutusmenettelystä satelliittivälitteisten henkilökohtaisten viestintäpalvelujen alalla yhteisössä 24 päivänä maaliskuuta 1997 tehdyn Euroopan parlamentin ja neuvoston päätöksen 710/97/EY [8] (S-PCS), sellaisena kuin se on muutettuna päätöksellä N:o 1215/2000/EY [9] ja kolmannen sukupolven matkaviestinnän ja langattoman viestinnän järjestelmän (UMTS) koordinoidusta käyttöönotosta Euroopan yhteisössä 14 päivänä joulukuuta 1998 tehdyllä Euroopan parlamentin ja neuvoston päätöksellä 128/1999/EY [10], saatujen kokemusten perusteella on tarpeen luoda pysyvät, vakaat ja yhdenmukaiset puitteet yhteisön tasolla, jotta varmistettaisiin radiotaajuuksien yhdenmukainen saatavuus ja riittävä oikeusvarmuus. Yhdenmukaistamistoimenpiteet olisi vahvistettava tuloksena valtuutuksista, jotka myönnetään taajuuksien hallinnointielimissä, kuten Euroopan radio-, tele- ja postihallintojen yhteistyökonferenssissa (CEPT), toimiville kansallisille asiantuntijoille. Komission olisi tarvittaessa voitava tehdä tällaisten valtuutusten tulokset pakollisiksi jäsenmaille sekä ryhtyä vaihtoehtoisiin toimiin, jos valtuutusten tuloksia ei voida hyväksyä. Tämän ansiosta voidaan erityisesti yhdenmukaistaa taajuudet, joita tarvitaan sähköisen viestinnän verkkoja ja palveluja koskevista valtuutuksista annetun Euroopan parlamentin ja neuvoston direktiivin [11] täytäntöönpanemiseksi. [8] EYVL L 105, 23.4.97, s. 4. [9] EYVL L 139, 10.6.2000, s. 1. [10] EYVL L 17, 22.1.1999, s. 1. [11] EYVL (9) Asianmukainen tieto nykyisestä ja tulevasta radiotaajuuksien suunnittelusta, varaamisesta ja osoittamisesta ja koko radiotaajuusspektrin saatavuus- ja käyttöehdoista on investointien ja päätöksenteon kannalta olennaista. Olennaisia tekijöitä ovat myös uudet tekniset ratkaisut, jotka johtavat uusiin taajuuksien varaamis-, hallinnointi- ja osoittamismenetelmiin. Pitkän aikavälin strategisten näkökohtien kehittäminen edellyttää riittävää tietoa teknologian kehitystavan seurauksista. Tällaisen tiedon olisi näin ollen oltava saatavilla yhteisössä, sanotun kuitenkaan rajoittamatta luottamuksellisten liiketoimintaa koskevien tietojen ja henkilötietojen suojelua henkilötietojen käsittelystä ja yksityisyyden suojasta televiestinnän alalla 15 päivänä joulukuuta 1997 annetun Euroopan parlamentin ja neuvoston direktiivin 97/66/EY [12] mukaisesti. Monialaisen taajuuspolitiikan toteuttaminen edellyttää, että saatavilla on oltava tietoa koko radiotaajuusspektristä. Koska yleisenä tavoitteena on taajuuksien käytön yhdenmukaistaminen yhteisössä ja Euroopassa, tällainen tieto on tarpeen koota yhteen Euroopan tasolla käyttäjäystävällisellä tavalla. [12] EYVL L 24, 30.1.1998, s. 1. (10) Tämän vuoksi on tarpeen täydentää voimassa olevia yhteisön ja kansainvälisiä vaatimuksia radiotaajuuksien käyttöä koskevan tiedon julkaisemisesta. Varattujen taajuusalueiden nykytilannetta koskevan tiedon julkista saatavuutta vaaditaan kansainvälisellä tasolla sääntelyperiaatteita koskevassa viiteasiakirjassa, josta perusteleviestintää käsittelevä ryhmä on neuvotellut Maailman kauppajärjestössä. Direktiivin 90/388/ETY muuttamisesta matkaviestinnän ja henkilökohtaisen viestinnän osalta 16 päivänä tammikuuta 1996 annetussa komission direktiivissä 96/2/EY [13] (matkaviestintädirektiivi) vaaditaan jäsenvaltioita julkaisemaan vuosittain tai antamaan pyynnöstä saataville taajuuksien varaamissuunnitelma sekä suunnitelmat näiden taajuuksien laajentamisesta tulevaisuudessa, mutta vaatimus koskee vain matka- ja henkilöviestintäpalveluja. Lisäksi radio- ja telepäätelaitteista ja niiden vaatimustenmukaisuuden vastavuoroisesta tunnustamisesta 9 päivänä maaliskuuta 1999 annetussa Euroopan parlamentin ja neuvoston direktiivissä 1999/5/EY [14] sekä teknisiä standardeja ja määräyksiä koskevien tietojen toimittamisessa noudatettavasta menettelystä 22 päivänä kesäkuuta 1998 annetussa Euroopan parlamentin ja neuvoston direktiivissä 98/34/EY [15], sellaisena kuin se on viimeksi muutettuna direktiivillä 98/48/EY [16], vaaditaan jäsenvaltioita ilmoittamaan komissiolle sääntelemistään rajapinnoista, jotta niiden yhteensopivuus yhteisön lainsäädännön kanssa voidaan arvioida. [13] EYVL L 20, 26.01.1996, s. 59. [14] EYVL L 91, 7.4.1999, s. 10. [15] EYVL L 204, 21.7.1998, s. 37. [16] EYVL L 217, 5.8.1998, s. 18. (11) Matkaviestintädirektiivi oli lähtökohtana sille, että CEPT vahvisti ensimmäiset toimenpiteet, kuten Euroopan radioviestinnän komitean päätöksen (ERC/DEC/(97)01) [17] kansallisten taajuusjako taulukoiden julkaisemisesta. On tarpeen varmistaa, että CEPTin ratkaisut vastaavat yhteisön politiikan tarpeita ja että niille luodaan tarvittava oikeusperusta niiden täytäntöönpanemiseksi yhteisössä. Tätä varten yhteisössä on vahvistettava sekä menettelyyn että sisältöön liittyviä erityisiä toimenpiteitä. [17] www.ero.dk. (12) Yhteisön yrityksiä olisi käsiteltävä oikeudenmukaisesti ja syrjimättömästi myönnettäessä taajuuksia yhteisön ulkopuolisissa maissa. Koska radiotaajuuksien saaminen on avaintekijä liiketoiminnan kehittämisessä ja yleishyödyllisissä toimissa, on lisäksi tarpeen varmistaa, että yhteisön radiotaajuusvaatimukset otetaan huomioon kansainvälisessä suunnittelussa. (13) Yhteisön politiikan toteuttaminen voi edellyttää radiotaajuuksien käytön yhteensovittamista ja erityisesti viestintäpalvelujen tarjontaa, joihin kuuluu yhteisönlaajuinen verkkovierailumahdollisuus. Lisäksi tietyntyyppiseen taajuuksien käyttöön liittyy maantieteellinen kattavuus, joka ylittää yksittäisen jäsenvaltion rajat ja mahdollistaa rajat ylittävät palvelut, kuten satelliittiviestintäpalvelut, edellyttämättä henkilöiden liikkuvuutta. Tämän vuoksi on tarpeen, että yhteisö on riittävästi edustettuna kaikkien radiotaajuushallintoasioita käsittelevien kansainvälisten organisaatioiden ja konferenssien, kuten kansainvälinen teleliitto (ITU) ja sen maailman radioviestintäkonferenssien [18], toimissa. Kansainvälisissä neuvotteluissa jäsenvaltioiden ja yhteisön olisi sovittava yhteisestä toiminnasta ja tehtävä tiivistä yhteistyötä koko neuvotteluprosessin ajan, jotta turvattaisiin yhteisön kansainvälisen edustuksen yhtenäisyys. Tästä johtuen jäsenvaltioiden olisi tuettava tällaisiin neuvotteluihin osallistumiseen tähtäävää yhteisön vaatimusta, joka pohjautuu erityisesti maailman radiohallintojen konferenssia varten 3 päivänä helmikuuta 1992 annetuissa neuvoston päätelmissä sovittuihin ja 22 päivänä syyskuuta 1997 ja 2 päivänä toukokuuta 2000 annetuissa neuvoston päätelmissä vahvistettuihin menettelyihin. Komissio asettaa näissä kansainvälisissä neuvotteluissa yhteisön politiikan kannalta tavoiteltavat päämäärät saadakseen neuvoston hyväksynnän kannoille, jotka jäsenvaltiot omaksuvat kansainvälisellä tasolla. Jäsenvaltiot liittävät taajuushallinnosta vastaavilla tai siihen liittyvillä kansainvälisillä foorumeilla vahvistettavien mahdollisten sopimusten tai sääntöjen mahdollisiin hyväksymisasiakirjoihin yhteisen julistuksen, jossa ne ilmoittavat soveltavansa kyseistä sopimusta tai sääntöä niille perustamissopimuksen nojalla kuuluvien velvoitteiden mukaisesti. [18] Komissio on selostanut WRC:ssä käsiteltävistä yhteisölle tärkeistä asioista asiakirjoissa KOM(1998) 304, KOM(1998) 298 ja KOM(2000) 86. (14) Koska taajuuksiin liittyvät kysymykset ovat jo lähtökohtaisesti kansainvälisiä, yhteisön ulkopuolisten maiden kanssa voidaan joutua tekemään sopimuksia, joilla on niin ikään vaikutusta taajuusalueiden käyttö- ja yhteiskäyttösuunnitelmiin erityisesti seuraavissa kysymyksissä: kauppa ja pääsy markkinoille muun muassa Maailman kauppajärjestön puitteissa; laitteiden vapaa liikkuvuus ja käyttö; kattavuudeltaan alueelliset tai maailmanlaajuiset viestintäjärjestelmät, kuten satelliitit; turvallisuus- ja hätätoimet; kuljetusjärjestelmät; yleisradiotoiminnan teknologia; ja tutkimus- sovellukset, kuten radioastronomia ja kaukokartoitus. (15) Koska kansalliset viranomaiset voivat taajuuspolitiikkaan ja taajuuksien hallinnointiin liittyvän toimintansa aikana saada haltuunsa tietoja, jotka saattavat olla kaupallisesti arkaluonteisia, on tarpeen vahvistaa kansallisiin sääntelyviranomaisiin sovellettavat yhteiset luottamuksellisuusperiaatteet. (16) Kun otetaan huomioon yhteisön ja sen jäsenvaltioiden kansainväliset kauppavelvoitteet, jäsenvaltioiden olisi pantava tämä yhteinen taajuuspolitiikan toimintakehys täytäntöön erityisesti niiden kansallisten viranomaisten kautta ja annettava käyttöön kaikki tiedot, jotka komissio tarvitsee arvioidakseen täytäntöönpanon koko yhteisössä. (17) Voimassa olevien UMTS- ja S-PCS-päätösten olisi oltava voimassa niiden voimassaoloajan loppuun, koska ne muodostavat oikeusperustan parhaillaan toteutettaville UMTS:n ja S-PCS:n yhdenmukaistamistoimenpiteille ja erityisratkaisuille. (18) Koska tämän päätöksen täytäntöönpanemiseksi tarvittavat toimenpiteet ovat menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY [19] 3 artiklassa tarkoitettuja hallintotoimenpiteitä, toimenpiteistä olisi päätettävä mainitun päätöksen 5 artiklassa säädettyä sääntelymenettelyä noudattaen, [19] EYVL L 184, 17.7.1999, s. 23. OVAT TEHNEET TÄMÄN PÄÄTÖKSEN: 1 artikla Tavoitteet Tämän päätöksen tarkoituksena on a) vahvistaa poliittiset puitteet, joiden tavoitteena on radiotaajuuksien käytön strateginen suunnittelu ja yhdenmukaistaminen yhteisössä ja joissa otetaan huomioon erityisesti yhteisön politiikan taloudelliset, terveyteen liittyvät, julkispoliittiset, kulttuuriset, tieteelliset, sosiaaliset ja tekniset näkökohdat sekä radiotaajuuksien käyttäjien eri edut siten, että tavoitteena on optimoida taajuuksien käyttö ja torjua haitalliset häiriöt; b) vahvistaa menettelyt, joiden avulla voidaan varmistaa radiotaajuuspolitiikan tehokas täytäntöönpano yhteisössä, ja erityisesti vahvistaa yleiset menetelmät radiotaajuuksien käytön yhdenmukaistamista varten; c) varmistaa, että radiotaajuuksien käytöstä ja saatavuudesta yhteisössä on saatavilla yhteensovitettua ja oikea-aikaista tietoa; d) turvata yhteisön edut kansainvälisissä neuvotteluissa siltä osin kuin radiotaajuuksien käyttö vaikuttaa yhteisön politiikkaan. Tämä päätös ei rajoita jäsenvaltioiden tai yhteisön vahvistamia erityisiä sääntöjä, jotka koskevat suurelle yleisölle tarkoitettujen audiovisuaalisten ohjelmien sisältöä, direktiivin 1999/5/EY säännöksiä tai jäsenvaltioiden oikeutta järjestää radiotaajuutensa yleiseen järjestykseen ja turvallisuuteen liittyviä tarkoituksia varten. 2 artikla Määritelmät Tässä päätöksessä tarkoitetaan: a) 'radiotaajuuksilla' vähintään radioaallot taajuusvälillä 9 kHz - 3 000 GHz; radioaallot ovat sähkömagneettisia aaltoja, jotka etenevät vapaassa tilassa aaltojohtoon kytkeytymättä; b) 'radiotaajuusalueen varaamisella' radiotaajuusalueen sisällyttämistä taajuusjako- taulukkoon sen varaamiseksi tietyntyyppisten palvelujen käyttöön tietyin ehdoin. c) 'radiotaajuuden osoittamisella' viranomaisen myöntämää valtuutusta käyttää radiotaajuutta tietyin ehdoin. 3 artikla Radiotaajuuspolitiikan ryhmä Kun on kyse radiotaajuuksien käytön strategisesta suunnittelusta ja yhdenmukaistamisesta yhteisössä, komissiota avustaa neuvoa-antava ryhmä, jota nimitetään radiotaajuuspolitiikkaa käsitteleväksi virkamiesryhmäksi. Ryhmä koostuu jäsenvaltioiden virkamiestason edustajista ja komission edustajasta, ja se kokoontuu vähintään kahdesti vuodessa neuvoston puheenjohtajamaan johdolla. Komissio vastaa ryhmän sihteeristöstä. Ryhmä voi tarpeen tullen kuulla sellaisten eri toiminta-alojen ja kansalaisten edustajia, jotka edellyttävät radiotaajuuksien käyttöä tai ovat sen vaikutuspiirissä yhteisössä ja muussa Euroopassa. 4 artikla Ryhmän tehtävä Ryhmä osallistuu radiotaajuuspolitiikan laatimiseen, valmisteluun ja täytäntöönpanoon antamalla komissiolle lausuntoja joko komission pyynnöstä tai ryhmän omasta aloitteesta sekä 11 artiklassa tarkoitetun komission kertomuksen laadintaan. Ryhmän tehtävänä on erityisesti a) seurata radiotaajuuksien käytön ja saatavuuden kehitystä yhteisössä sekä kansallisella, alueellisella ja maailmanlaajuisella tasolla; b) tarkastella radiotaajuuksien nykyisiä tarpeita ja ennakoida niiden tulevia tarpeita sekä kaupallisia että ei-kaupallisia sovelluksia varten yhteisössä erityisesti radiotaajuuksien käytön strategisten, taloudellisten, teknisten, poliittisten, terveyteen liittyvien, sosiaalisten ja kulttuuristen näkökohtien pohjalta yhteisön politiikan tavoitteita silmällä pitäen; neuvoa komissiota radiotaajuuksien käytön strategisesta suunnittelusta ja tarvittaessa tasapainottaa eri käyttäjien radiotaajuusvaatimukset; c) neuvoa komissiota sääntelyyn liittyvästä, kansainvälisestä, teknisestä, taloudellisesta ja poliittisesta kehityksestä, jolla on vaikutusta taajuuksien käyttöön, ja radiotaajuuksien käytön yhdenmukaistamistoimenpiteiden tarpeesta yhteisön tasolla yhteisön politiikan toteuttamiseksi; d) arvioida tarve laatia yhteiseurooppalaisia ehdotuksia kansainvälisiä neuvotteluja varten; e) avustaa komissiota vuosikertomuksen laadinnassa kehityksestä, joka vaikuttaa radiotaajuuksien nykyiseen ja tulevaan käyttöön yhteisössä; f) edistää jäsenvaltioiden välistä tiedonvaihtoa radiotaajuuksien käytön kehityksestä yhteisössä. 5 artikla Komitea 1. Komissiota avustaa radiotaajuuskomiteaksi nimitettävä komitea, joka koostuu jäsenvaltioiden edustajista ja jonka puheenjohtajana on komission edustaja ('radiotaajuuskomitea'). 2. Viitattaessa tähän kohtaan sovelletaan päätöksen 1999/468/EY 3 artiklassa säädettyä hallintomenettelyä ja otetaan huomioon mainitun päätöksen 7 ja 8 artikla. 3. Viitattaessa tähän kohtaan sovelletaan päätöksen 1999/468/EY 5 artiklassa säädettyä sääntelymenettelyä ja otetaan huomioon mainitun päätöksen 7 ja 8 artikla. Päätöksen 1999/468/EY 5 artiklassa säädetty määräaika on kolme kuukautta. 6 artikla Yhdenmukaistamistoimenpiteet 1. Tarvittaessa ja ottaen mahdollisuuksien mukaan huomioon radiotaajuuspolitiikkaa käsittelevän virkamiesryhmän neuvot komissio ehdottaa toimenpiteitä, joiden tavoitteena on yhdenmukaistaa radiotaajuuksien käyttö, osoittamistavat, käyttöehdot sekä radiotaajuuksien käyttöä koskevan tiedon saatavuus. 2. Tätä varten komissio myöntää CEPTille valtuutukset, joissa määritellään suoritettavat tehtävät ja niiden aikataulu. Komissio toimii 5 artiklan 2 kohdassa tarkoitettua menettelyä noudattaen. 3. Komissio päättää 2 kohdan mukaisesti suoritetun työn perusteella, ovatko valtuutuksen tulokset hyväksyttävissä, ja jos ovat, komissio voi päättää tehdä ne pakollisiksi jäsenvaltioille, joiden on pantava ne täytäntöön asetetussa määräajassa. Kyseiset päätökset julkaistaan Euroopan yhteisöjen virallisessa lehdessä. Tässä kohdassa tarkoitetuissa yhteyksissä komissio toimii 5 artiklan 3 kohdassa tarkoitettua menettelyä noudattaen. 4. Jos komissio tai jokin jäsenvaltioista katsoo, että 2 kohdan mukaisesti myönnetyn valtuutuksen perusteella tehtävä työ ei etene tyydyttävästi asetettuun aikatauluun nähden, tai jos valtuutuksen tulokset eivät ole hyväksyttävissä, komissio voi 3 kohdan säännösten estämättä antaa toimenpiteitä valtuutuksen tavoitteiden saavuttamiseksi ja toimien 5 artiklan 3 kohdassa tarkoitettua menettelyä noudattaen. 7 artikla Taajuuksien varaamista ja osoittamista koskevan tiedon saatavuus Jäsenvaltioiden on viipymättä julkaistava liitteessä määritellyt tiedot ja pidettävä ne ajan tasalla. Lisäksi jäsenvaltioiden on toteutettava toimenpiteitä sopivan tietokannan kehittämiseksi, jotta kyseiset tiedot voitaisiin antaa yleisön saataville yhdenmukaisella tavalla. 8 artikla Yhteydet yhteisön ulkopuolisiin maihin ja kansainvälisiin organisaatioihin 1. Komissio seuraa tämän päätöksen täytäntöönpanoon mahdollisesti vaikuttavaa radiotaajuuksiin liittyvää kehitystä yhteisön ulkopuolisissa maissa ja kansainvälisissä organisaatioissa. 2. Jäsenvaltioiden on ilmoitettava komissiolle vaikeuksista, joita yhteisön ulkopuoliset maat tai kansainväliset organisaatiot ovat de jure tai de facto aiheuttaneet tämän päätöksen täytäntöönpanolle. 3. Komissio raportoi säännöllisesti 1 ja 2 kohdan soveltamisesta Euroopan parlamentille ja neuvostolle ja voi ehdottaa toimenpiteitä turvatakseen tarvittaessa tämän päätöksen periaatteiden ja tavoitteiden toteuttamisen. Tarvittaessa on sovittava yhteisistä kannoista, jotta varmistettaisiin yhteisön tason koordinointi jäsenvaltioiden välillä. 4. Tämän artiklan mukaisesti toteutetut toimenpiteet eivät rajoita asiaa koskevista kansainvälisistä sopimuksista johtuvia yhteisön ja jäsenvaltioiden oikeuksia ja velvoitteita. 9 artikla Ilmoittaminen Jäsenvaltioiden on annettava komissiolle tiedot, joita se voi tarvita tarkistaakseen tämän päätöksen täytäntöönpanon. Jäsenvaltioiden on erityisesti viipymättä ilmoitettava komissiolle 6 artiklan 3 kohdassa tarkoitettujen valtuutusten tulosten täytäntöönpanosta. 10 artikla Luottamuksellisuus 1. Jäsenvaltiot eivät saa paljastaa tietoja, joihin liittyy salassapitovelvollisuus ja joita ovat erityisesti tiedot yrityksistä, niiden liikesuhteista ja niiden kustannusrakenteista. 2. Edellä 1 kohdan säännökset eivät rajoita kansallisten viranomaisten oikeutta paljastaa tietoja, jos tämä on olennaista niiden tehtävien suorittamisen kannalta; tällöin tietojen paljastamisen on oltava suhteutettua ja siinä on otettava huomioon yritysten oikeutetut edut niiden liikesalaisuuksien suojelemisessa. 3. Edellä olevan 1 kohdan säännökset eivät estä julkaisemasta tietoa, joka koskee taajuuksien käyttöoikeuksien myöntämisehtoja ja joka ei sisällä luottamuksellista tietoa. 11 artikla Kertomuksen antaminen Komissio antaa kertomuksen vuosittain Euroopan parlamentille ja neuvostolle tämän päätöksen mukaisesti kehitetyistä toimista ja vahvistetuista toimenpiteistä, radiotaajuuspolitiikkaa käsittelevän virkamiesryhmän tekemän työn tuloksista sekä tämän päätöksen nojalla suunnitelluista tulevista toimista. 12 artikla Täytäntöönpano Jäsenvaltioiden on toteutettava kaikki tarvittavat lakisääteiset tai hallinnolliset toimenpiteet tämän päätöksen ja kaikkien sen tuloksena olevien toimenpiteiden täytäntöönpanemiseksi. 13 artikla Voimaantulo Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä. 14 artikla Osoitus Tämä päätös on osoitettu kaikille jäsenvaltioille. Tehty Brysselissä Euroopan parlamentin puolesta Neuvoston puolesta Puhemies Puheenjohtaja LIITE Seuraavat tiedot on julkaistava 7 artiklan nojalla, sanotun kuitenkaan rajoittamatta direktiiveissä 1999/5/EY ja 98/34/EY säädettyjä ilmoitusmenettelyjä: 1. Taajuuksien varaamista ja osoittamista koskevat tiedot, joihin sisältyvät tiedot seuraavista: -radiotaajuuksien nykyinen varaaminen ja osoittaminen sekä käyttöehdot, mukaan luettuina tarvittaessa käyttövoimarajoitukset, lähetysrajoitukset ja muut tekniset rajoitukset, -nykyiseen varaamiseen suunnitellut muutokset vähintään seuraaviksi kahdeksi vuodeksi, mukaan luettuina uudelleensijoittamissuunnitelmat ja varaamisen uudelleentarkastelun ajankohta, -varaamissuunnitelmiin liittyvät sijaintipaikat ja maantieteellinen kattavuus, -tosiasiallisesti tarjottava palvelu, jos se poikkeaa varaamisesta, ja taajuuksien tosiasiallinen käyttö, -uusille palveluille varatut taajuusalueet. 2. Julkaistaviin tietoihin sisältyvät tiedot taajuuksien käyttöoikeuksien myöntämis menettelyistä ja niiden käyttöehtoihin suunnitelluista muutoksista, sanotun kuitenkaan rajoittamatta viestintäverkkoja ja -palveluja koskevan erityislain säädännön säännöksiä. Nämä tiedot kattavat kaikentyyppiset radiotaajuuksien käyttöön liittyvät velvoitteet, maksut ja taloudelliset kustannukset, mukaan luettuina hallinnolliset maksut, käyttömaksut ja taajuuksien osoittamismenettelyt (myös huutokaupat). RAHOITUSSELVITYS 1. Toimenpiteen nimi Ehdotus Euroopan parlamentin ja neuvoston päätökseksi Euroopan yhteisön radiotaajuuspolitiikan sääntelykehyksestä 2. Budjettikohta / -kohdat: B5-302 3. Oikeusperusta: EY:n perustamissopimuksen 95 artikla 4. Toimenpiteen kuvaus 4.1 Toimenpiteen yleistavoite Tavoitteina ovat seuraavat: luoda poliittiset puitteet sille, että komissiota voidaan neuvoa radiotaajuuksien käyttöön vaikuttavasta markkinoiden, tekniikan ja kansainvälisestä kehityksestä viestintä-, yleisradiotoiminta-, liikenne- ja t&k-politiikan aloilla; perustaa taajuuspolitiikkaa käsittelevä korkean tason virkamiesryhmä; luoda yhteisön sääntelykehys, jolla varmistetaan radiotaajuus politiikan tehokas täytäntöönpano yhteisössä ja jonka turvin radiotaajuuksien käyttö voidaan yhdenmukaistaa radiotaajuuskomitean avustuksella; varmistaa, että radiotaajuuksien käytöstä ja saatavuudesta yhteisössä annetaan koordinoitua ja oikea-aikaista tietoa; ja turvata yhteisön edut kansainvälisissä kauppa- ja radioviestintäneuvotteluissa. 4.2 Toimenpiteen kesto ja sen voimassaolon jatkamista koskevat yksityiskohtaiset säännöt Päätöksen soveltamisella ei ole aikarajaa. 5. Menojen / tulojen luokitus 5.1 Ei-pakolliset menot 5.2 Jaksotetut määrärahat 6. Meno- / tulolaji Tutkimuksia koskevat palvelusopimukset. 7. Rahoitusvaikutukset 7.1 Toimenpiteen kokonaiskustannusten laskutapa (yksittäisten ja yhteen laskettujen kustannusten välinen suhde) Riippumattomilla ulkopuolisilla asiantuntijoilla on teetettävä tutkimuksia taajuuksien käytön yleisistä periaatteellisista näkökohdista ja taajuuksien yhdenmukaistamiseen liittyvistä teknisistä kysymyksistä sekä tiedonkeruusta. Tutkimusten kustannukset riippuvat siitä, miten yksityiskohtaisia ja laajoja niiden edellytetään olevan. 7.2 Kustannusten jakautuminen eri tekijöiden kesken Maksusitoumusmäärärahat miljoonina euroina (nykyhinnoin) >TAULUKON PAIKKA> 7.3 Käyttömenot (tutkimukset, asiantuntijat jne., talousarvion osa B) Maksusitoumusmäärärahat miljoonina euroina (nykyhinnoin) >TAULUKON PAIKKA> 7.4 Maksusitoumusmäärärahojen ja maksumäärärahojen aikataulu Miljoonina euroina >TAULUKON PAIKKA> 8. Petostenvastaiset toimenpiteet -Ennen maksuja komissio tarkistaa, miten palvelut ja valmistelu-, toteutettavuus- tai arviointitutkimukset on suoritettu, ja ottaa tällöin huomioon sovellettavat sopimusvelvoitteet, taloudelliset periaatteet sekä hyvät taloudenhoito- ja hallintokäytännöt. Kaikkiin komission ja maksunsaajien välillä tehtäviin sopimuksiin on sisällyttävä petostenvastaisia määräyksiä (seurannasta, raportointivelvollisuuksista jne.). -Lisäksi komission yksiköt tai tilintarkastustuomioistuin voivat suorittaa sisäisiä tai ulkopuolisia tarkastuksia Euroopan yhteisön perustamissopimuksen mukaisesti. 9. Kustannustehokkuusanalyysi 9.1 Määrälliset erityistavoitteet ja kohderyhmä -Päätösehdotuksen tavoitteena on varmistaa radiotaajuuksien yhdenmukainen saatavuus ja tehokas käyttö siltä osin kuin tämä on tarpeen yhteisön televiestintä-, liikenne-, yleisradiotoiminta- ja t&k-politiikan toteuttamiseksi. -Kohderyhmä erotetaan tarvittaessa yksittäisten tavoitteiden mukaan, jolloin yksilöidään yhteisön taloudellisen tuen saajat ja mukana olevat välikädet. Tutkimusten tekijöinä ovat riippumattomat asiantuntijat, jotka nimetään valinnan perusteella. Kokouksiin osallistuu kansallisia viranomaisia ja asiantuntijoita. 9.2 Toimenpiteen perustelut Yhteisön rahoitustuella on neljä päätarkoitusta: taajuuspolitiikkaa käsittelevän korkean tason virkamiesryhmän ja radiotaajuuskomitean perustaminen ja toiminta, tiedon saatavuuden yhdenmukaistaminen ja kansainväliset neuvottelut. Tavoitteet voivat edellyttää erillisten tutkimusten tekemistä yhdenmukaistamiseen liittyvistä kysymyksistä. Taajuuspolitiikkaa käsittelevän korkean tason virkamiesryhmän perustaminen on tarpeen, jotta taajuuksien käyttöön liittyvät politiikan tavoitteet voitaisiin määritellä ottaen huomioon yhteisöpolitiikan tavoitteet, kuten yhteisötason koordinointi ja yhdenmukaistaminen. Ryhmä ottaa huomioon yritysten ja kaikkien sidosryhmien näkemykset radiotaajuuksiin liittyvästä tekniikan, markkinoiden ja sääntelyn kehityksestä. Kansallisten radiotaajuusasiantuntijoiden kanssa tehtävän yhteistyön pohjana ovat valtuutusmenettelyistä S-PCS:n [20] ja UMTS:n [21] kaltaisilla yksittäisillä aloilla saadut kokemukset, ja sen tavoitteena on luoda pysyvä, vakaa ja yhdenmukainen toiminta kehys yhteisön tasolla, jotta varmistettaisiin radiotaajuuksien yhdenmukainen saatavuus ja käyttö. Tästä syystä tarvitaan kansallisista asiantuntijoista muodostuva radiotaajuuskomitea, joka avustaa komissiota taajuuksien yhdenmukaistamiseen liittyvissä teknisissä kysymyksissä. Tämän työn tuloksena voitaisiin erityisesti myöntää yhdenmukaistamisvaltuutukset asianomaisille taajuuksien hallinnointi elimille, kuten CEPT:lle. [20] Yhteensovitetusta valtuutusmenettelystä satelliittivälitteisten henkilökohtaisten viestintäpalvelujen alalla yhteisössä 24. päivänä maaliskuuta 1997 tehty Euroopan parlamentin ja neuvoston päätös 710/97/EY (EYVL L 105, 23.4.97, s. 4). [21] Kolmannen sukupolven matkaviestinnän ja langattoman viestinnän järjestelmän (UMTS) koordinoidusta käyttöönotosta Euroopan yhteisössä 14. päivänä joulukuuta 1998 tehty Euroopan parlamentin ja neuvoston päätös 128/1999/EY (EYVL L 17, 22.1.1999, s. 1). Riittävä tieto radiotaajuuksien suunnittelusta, varaamisesta ja osoittamisesta sekä koko radiotaajuusspektrin saatavuus- ja käyttöehdoista on investointien ja päätöksenteon kannalta olennaista. Tällainen tieto pitäisi näin ollen antaa saataville yhteisössä yhdenmukaisin edellytyksin ja tarvittaessa komission avustuksella. Lisäksi on tarpeen pyrkiä riittävässä määrin sopimaan yhteisistä kannoista kaikissa radiotaajuusasioita käsittelevissä kansainvälisissä organisaatioissa ja konferensseissa sekä erityisesti ITU:ssa ja maailman radioviestintäkonferensseissa. Kansainvälisissä neuvotteluissa jäsenvaltioiden ja yhteisön olisi sovittava yhteisestä toiminnasta ja tehtävä tiivistä yhteistyötä koko neuvotteluprosessin ajan, jotta turvattaisiin yhteisön kansainvälisen edustuksen yhtenäisyys ja jotta komissio voisi tarvittaessa neuvotella sekä yhteisön että jäsenvaltioiden puolesta. Perusteellisen, tietyissä tapauksissa useille vuosille ulottuneen arvioinnin perusteella on ilmeistä, että valittu ratkaisu perustuu kiistattomaan kokemukseen tietyillä radiotaajuuksien käyttöaloilla ja että siinä otetaan kaikilta osin huomioon toissijaisuusperiaate. Myös jäsenvaltioiden ja CEPT:n toimia edellytetään CEPT:ille annettavien valtuutusten muodossa. Päätösehdotus rakentuu kokemuksiin, joita on saatu valtuutusmenettelyistä S-PCS:n [22] ja UMTS:n [23] kaltaisilla yksittäisillä aloilla. Koska tämän pohjana ovat olleet kansalliset panokset, päätöksellä tavoiteltu yhdenmukaistaminen on tulosta jäsenvaltioiden kokemuksista ja käynnissä olevista toimista. [22] Yhteensovitetusta valtuutusmenettelystä satelliittivälitteisten henkilökohtaisten viestintäpalvelujen alalla yhteisössä 24. päivänä maaliskuuta 1997 tehty Euroopan parlamentin ja neuvoston päätös 710/97/EY (EYVL L 105, 23.4.97, s. 4). [23] Kolmannen sukupolven matkaviestinnän ja langattoman viestinnän järjestelmän (UMTS) koordinoidusta käyttöönotosta Euroopan yhteisössä 14. päivänä joulukuuta 1998 tehty Euroopan parlamentin ja neuvoston päätös 128/1999/EY (EYVL L 17, 22.1.1999, s. 1). Epävarmuustekijät liittyvät siihen, miten tehokkaita ehdotetun mekanismin tuloksena olevat yhdenmukaistamistoimet ovat. Yksittäisillä aloilla saadut erityiskokemukset osoittavat, että tulokset ovat yleensä hyvin myönteisiä eikä niiden saavuttaminen ole yhteisölle suuri taloudellinen riski. 9.3 Toimenpiteen seuranta ja arviointi Komissio antaa Euroopan parlamentille ja neuvostolle vuosittain raportin, jossa arvioidaan päätöksen täytäntöönpanosta saatuja tuloksia. Arvioinnin päätelmät muodostavat tärkeän lähtökohdan taajuuksien yhdenmukaistamisen seurantatoimille. 10. Hallintomenot (talousarvion pääluokka III, osa A) Tarvittavien hallinnollisten varojen käyttöönotto riippuu komission vuosittaisesta varojen jakamista koskevasta päätöksestä, jossa otetaan huomioon henkilöstön määrä ja budjettivallan käyttäjän hyväksymät lisämäärät. 10.1 Vaikutus toimien määrään >TAULUKON PAIKKA> 10.2 Lisähenkilöstön aiheuttama rahoitusvaikutus Euroina >TAULUKON PAIKKA> 10.3 Toimenpiteestä aiheutuvien muiden hallintomenojen kasvu Euroina >TAULUKON PAIKKA> VAIKUTUSTEN ARVIOINTI EHDOTUKSEN VAIKUTUS YRITYSTOIMINTAAN JA ERITYISESTI PIENIIN JA KESKISUURIIN YRITYKSIIN (PK-YRITYKSET) Ehdotuksen nimi Ehdotus Euroopan parlamentin ja neuvoston päätökseksi Euroopan yhteisön radiotaajuuspolitiikan sääntelykehyksestä Asiakirjan viitenumero KOM(2000) yyy lopullinen Ehdotus 1. Miksi yhteisön lainsäädäntö on tarpeen tällä alalla ja mitkä ovat sen päätavoitteet, kun otetaan huomioon toissijaisuusperiaate- Yhteisön lainsäädäntö on tarpeen sen varmistamiseksi, että radiotaajuuksien käyttöön liittyvät toimintaperiaatteet määritellään yhteisön tasolla. Tavoitteena on saavuttaa yhteisön tavoitteet erityisesti viestinnän, yleisradiotoiminnan, liikenteen ja tutkimuksen aloilla, jotka kaikki edellyttävät vaihtelevassa määrin radiotaajuuksien käyttöä. Radiotaajuuksien käyttöä on näiden periaatteiden pohjalta tarvittaessa koordinoitava ja yhdenmukaistettava yhteisön tasolla, jotta mainittuihin yhteisön tavoitteisiin päästäisiin. Yhteisötason koordinointi ja yhdenmukaistaminen voi tietyissä tapauksissa edesauttaa taajuuksien käytön yhdenmukaistamista ja koordinointia myös maailmanlaajuisesti. Samaan aikaan voidaan antaa tarvittavaa teknistä tukea kansallisella tasolla. Vaikutus yritystoimintaan 2. Mitä yrityksiä ehdotus koskee- -Yritystoiminnan alat - Radiotaajuuksia käytetään useilla aloilla ja erityisesti viestinnässä, yleisradiotoiminnassa, liikenteessä ja tutkimuksessa. -Yritysten koko (pienten ja keskisuurten yritysten osuus) -Osuudet riippuvat alan luonteesta. Viestinnän ja erityisesti matkaviestinnän markkinat ovat keskittyneet, kun taas liikenteessä, yleisradiotoiminnassa ja t&k:ssa toimii suuri määrä pieniä ja keskisuuria yksiköitä ja yrityksiä. -Ovatko yritykset keskittyneet yhteisön tietylle maantieteelliselle alueelle- -Radiotaajuuksia käytetään kaikkialla yhteisössä ilman erityisiä maantieteellisiä keskittymiä. 3. Mitä yritysten on tehtävä noudattaakseen ehdotusta- Päätöstä ei kohdenneta suoraan yrityksille, mutta ne hyötyvät välillisesti taajuuspoliittisten kysymysten yleisen keskustelufoorumin perustamisesta ja lisääntyneestä varmuudesta seurauksena taajuuksien käytön yhdenmukaistamisesta yhteisössä. 4. Mitkä ovat ehdotuksen todennäköiset talousvaikutukset -työllisyyteen- -Radiotaajuuksien käyttö on erityisesti viestinnän alalla tärkeä työllistävä tekijä. -investointeihin ja uusien yritysten perustamiseen- -Taajuuksien käyttöön liittyvä toiminta kehittyy hyvin nopeasti. Jos varmuus taajuuksien käytössä lisääntyy, tämän pitäisi entisestään kannustaa investointeja. -yritysten kilpailukykyyn- -Taajuuksien käytön tehostumisesta pitäisi olla hyötyä yrityksille. Ne tulevat hyötymään viestinnän - kuten matkaviestinnän ja langattoman viestinnän - sekä liikennemahdollisuuksien, t&k:n ja yleisradio toiminnan kohentumisesta. 5. Sisältyykö ehdotukseen toimenpiteitä, joiden tarkoituksena on ottaa huomioon pienten ja keskisuurten yritysten erityistarpeet (muihin ryhmiin verrattuna lievemmät tai erilaiset vaatimukset tms.)- Kyllä. Yhteisön taajuuspolitiikassa on otettava huomioon yhteisöpolitiikan eri alojen erityisvaatimukset. Esimerkiksi yleisradiotoiminnan alalla toimii suuri määrä taajuuksia käyttäviä pk-yrityksiä; taajuuksien tarve on tällöin arvioitava yleisellä tasolla, jotta varmistettaisiin sopiva tasapaino taajuuksien käytössä. Kuuleminen 6. Luettelo ehdotuksen valmistelussa kuulluista tahoista ja niiden esittämien kantojen pääpiirteet Julkinen kuuleminen järjestettiin radiotaajuuspolitiikkaa koskevan vihreän kirjan (KOM(1998) 596) pohjalta. Kuulemisen tuloksena saatiin kommentteja yli 140 taholta, jotka nimetään komission tiedonannossa kuulemisen tuloksista (KOM(1999) 538).